ANM (Administrația Națională de Meteorologie) a emis un nou cod galben de vreme rea, valabil pentru mai multe județe din țară. Atenționarea meteorologică intră în vigoare joi, 9 mai, la ora 12:00 și vizează vestul României.
Precipitațiile vor pune stăpânire pe mai multe zone ale țării. Astfel, până joi seara, la ora 23:00, vor fi ploi torențiale însoțite de descărcări electrice în Carpații Occidentali, vestul Carpaților Meridionali, sud-vestul Transilvaniei și local în Banat.
„În intervalul menționat, vor fi perioade cu instabilitate atmosferică accentuată care se va manifesta prin averse torențiale și pe arii restrânse descărcări electrice, în Carpații Occidentali, vestul Carpaților Meridionali, sud-vestul Transilvaniei și local în Banat.
În intervale scurte de timp sau prin acumulare cantitățile de apă vor fi de 20…25 l/mp și izolat de peste 40 l/mp.”, au transmis, joi, reprezentanții Administrației Naționale de Meteorologie.
Restul țării scapă de avertizările meteo privind fenomenele de instabilitate atmosferică, cel puțin deocamdată. Însă, meteorologii precizează că este posibil ca și astăzi să plouă pe arii restrânse și în alte zone ale țării.
Specialiștii ANM au emis o prognoză specială pentru municipiul București, valabilă pentru intervalul 9 mai 2024, ora 12:00 – 9 mai 2024, ora 23:00. Conform meteorologilor, vremea va fi răcoroasă în Capitală.
Ba chiar, temperaturile vor fi mai scăzute decât este normal pentru această perioadă, pe parcursul zilei. Valoarea maximă va fi în jur de 19 grade. Este posibil ca ploile slabe să își facă apariția.
„Cerul va avea înnorări și vor fi condiții ca trecător să plouă slab. Vântul va sufla în general moderat. Temperatura maximă se va situa în jurul valorii de 19 grade”, au transmis meteorologii ANM.
Potrivit prognozei meteo pentru perioada 6 – 19 mai, de la jumătatea acestei luni temperaturile ar urma să crească semnificativ. În Muntenia și Oltenia, valorile termice se vor apropia de 30 de grade.